
A TEMU terjeszkedésének hatása, különös tekintettel a piacra, a vásárlási szokásokra és a környezeti tényezőkre

A TEMU megjelenésével, alacsony áraival és a mindenhol megjelenő reklámaival pillanatok alatt stabil helyet szerzett magának a köztudatban. Vannak más vállalatok is hasonló koncepcióval, mégsem ilyen sikeresek. Vajon mi lehet a TEMU titka? Mitől ennyire sikeres, ha több ezer kilométert kell a csomagoknak megtenni, ami nem kis ökológiai lábnyommal jár együtt? Ez adta dolgozatom fő vonalát.
Legfőképp az érdekelt, hogy mivel hozzám csak a magyarországi megjelenéstől számított nagyjából fél év után jutott el, a kis falu - melyben élek – naprakészebb-e online vásárlások terén. Így a kutatásomat az alábbi kérdések válaszainak keresése határozta meg:
1. Mi állhat a TEMU sikeres terjeszkedésének hátterében?
2. Az általam lakott kis faluban mennyire ismert és kik körében gyakoribb a vásárlás?
Ezen kérdések válaszainak elemzéséhez a dolgozatom során felhasználtam szekunder illetve primer kutatási módszereket egyaránt.
Szekunder adatokat a vállalkozás pénzügyi beszámolóiból, kormányzati publikációkból (Európai Parlament, WWF Magyarország), szakirodalmakból és intézeti statisztikákból (Nasdaq) gyűjtöttem, melyek pontosak és elengedhetetlenek a teljes kutatás kvalifikálásához.
Kiértékelendő adatokat pedig a kis faluban - ahol élek – gyűjtöttem. Néhány napot azzal töltöttem, hogy a kisbolt előtt várakozva az arra járókat megkérjem, hogy töltsék ki az általam készített rövid kérdőívet. Így a primer kutatásomat személyes megkereséssel, kérdőív kitöltéssel készítettem a 16 és 75 év közötti, szári lakosok esetében, kvótás mintavétellel (nem és kor szerinte). A kérdőívet 120 fő töltötte ki, mely a beszélgetéssel együtt átlagosan 5-10 percet vett igénybe. Az adatok gyűjtésére 2024.09.30. és 2024.10.03. között került sor.
A kutatásom várható eredménye az volt, hogy a fiatalok gyakrabban vásárolnak internetes felületen és természetesen ismerik a TEMU-t és vásárolnak is onnan. Természetesen valós eredményként is ezt kaptam. Ellenben a kérdőív kitöltése során a személyes beszélgetések alkalmával a környezettudatosság is felmerült, mely meglepő eredményeket hozott. A fiatalok egyre környezettudatosabbak, gyakrabban vásárolnak csomagolásmentes boltokban, szelektíven gyűjtik a szemetet, ugyanakkor a TEMU kínálta olcsó termékek, a kuponok, a játékok, a garancia - melyet nyújt nem megfelelő/meg nem érkező termék esetén –, mind-mind arra sarkallja őket, hogy innen vásároljanak. Még a környezettudatosságot is hajlandóak feladni.



